# RENOVERING AF SUNDBY KIRKE

Menighedsrådet i Sundby Sogn har nu i fem år arbejdet med planerne for en gennemgribende renovering af Sundby kirke. Udgangspunktet var, at der over en årrække havde der hobet sig flere større reparationsopgaver op, hvorfor provstiudvalget anmodede os lave en samlet plan for udbedring af de mange skader.

Hovedparten af blytaget over kirkens skib er meget gammelt – for en dels vedkommende næsten 100 år, hvilket almindeligvis anses for at være et blytags forventede levetid.

Det har da også været utæt i flere år, og der er konstateret skader på tagkonstruktionen og desværre også i enkelte bjælker ned mod kirkerummet. Tagværk og nogle af loftsbjælkerne skal derfor repareres. Desuden skal blydækningen over kirkens kor og skib omstøbes og genoplægges.

En skorsten over triumfbuen mellem kirkens skib og kor har på grund af det store tryk over buen været medvirkende årsag til revnedannelser i væggen mellem skib og kor og sætningsskader i selve buen. Skorstenen har gennem adskillige år ikke længere haft nogen funktion, så i forbindelse med renoveringsprocessen skal den derfor nedtages, hvilket fremover forventes at bidrage til en stabilisering af buen.

Sundby kirke har ry for at være ”en af de koldeste kirker på Mors”. Som et led i renoveringsprocessen skal det gamle kalorifere-varmeanlæg derfor udskiftes og erstattes af et nyt og tidssvarende anlæg med el-radiatorer monteret under bænkene.

Ydermurenes fuger er i stor udstrækning mørnede og nogle steder helt faldet ud. De skal derfor repareres og udskiftes med nye mørtelfuger. Dette er især tiltrængt under vinduerne.

De slidte og mørke trægulve under stoleraderne udskiftes med nye lyse teglgulve.  
Det bliver en forskønnelse og samtidigt en sikring mod fremtidige skimmelsvampeangreb på denne bygningsdel. Musikkyndige har desuden udtalt, at det derudover formentlig vil bedre akustikken i kirkerummet.

Endeligt arbejdes der med ny farvesætning af interiøret, en indvendig kalkning, restaurering af prædikestol og lydhimmel, istandsættelse af orglet samt en ny kunstnerisk udsmykning.

Som nogen måske allerede har bemærket, er vores kirkeskib allerede blevet restaureret. Opgaven er udført Steen Zoffmann, som er pensioneret skipper, snedker og lærer. På denne solide baggrund har han over en årrække i et stort omfang og med en meget høj grad af kompetence og professionalisme arbejdet med såvel istandsættelse af kirkeskibe som nybygning af modelskibe. ”Bjarne af Vildsund” hænger derfor nu igen på sin plads, renset, repareret og nymalet. Det var en fornøjelse og en ganske særlig oplevelse at arbejde sammen med Steen Zoffmann om løsning af denne opgave.

Hele projektet med kirkens renovering planlægges udført i perioden fra 20. Maj 2019 til 1. Maj 2020. Sundby Kirke er derfor lukket i hele dette tidsrum, og alle de planlagte gudstjenester for Sundby i stedet flyttet til Skallerup kirke. Følg med på Sogn.dk, i dagspressen eller på denne hjemmeside for nærmere oplysninger.

Kirkelige handlinger, der vedrører Sundby Sogn, skal aftales med vikar for sognepræsten eller med provsten, da sognepræstestillingen aktuelt er ledig.

Begravelser og urnenedsættelser på Sundby kirkegård kan finde sted som vanligt, men til selve begravelses- eller bisættelseshøjtideligheden kan der træffes aftale om, at denne henlægges til en af de andre kirker i pastoratet.

Inger Saaby

Fmd. f. Sundby Sogns Menighedsråd.